भारोत्तोलनमा सन्जु र जुनुमायाको कीर्तिमान
बाँकेकी सन्जु चौधरी र पुलिसकी जुनुमाया छन्त्यालले २४ औं पुरुष तथा नवौं महिला राष्ट्रिय भारोत्तोलन प्रतियोगितामा राष्ट्रिय कीर्तिमान बनाएका छन् ।
काठमाडौँ — बाँकेकी सन्जु चौधरी र पुलिसकी जुनुमाया छन्त्यालले २४ औं पुरुष तथा नवौं महिला राष्ट्रिय भारोत्तोलन प्रतियोगितामा राष्ट्रिय कीर्तिमान बनाएका छन् ।१३ औं दक्षिण एसियाली खेलकुदकी स्वर्ण विजेता सन्जुले ५९ केजी तौल समूहको सिनियरतर्फ आफ्नै नामको कीर्तिमान तोडिन् । उनले स्न्याचमा ७८ केजी, क्लिनमा ९८ केजीसहित कुल १७६ केजी तौलका साथ नयाँ कीर्तिमान कायम गरेकी हुन् ।यसअघि उनकै नाममा स्न्याचमा ७४ केजी, क्लिनमा ९७ केजी र कुलमा १७१ केजीको कीर्तिमान थियो । उनले स्न्याचमा दोस्रो प्रयासमा ७५ केजी तौल भार बहन गर्दै कीर्तिमानमा सुधारिन् । पुनः तेस्रो प्रयासमा ७८ केजीसाथ नयाँ कीर्तिमान बनाइन् । क्लिनमा पनि तेस्रो प्रयासमा ९८ केजी भार बहन गर्दै कीर्तिमान सुधारिन् ।दोस्रो भएकी आर्मीकी प्रसंशा पुनले स्नचमा ४८ केजी, क्लिनमा ५७ केजी गरी कुल १०५ केजी भार बहन गरिन् । एपीएफकी सरिता लामाले स्न्याचमा ४३ केजी, क्लिनमा ५४ केजीसाथ कुल ९७ केजीबाट तेस्रो भइन् ।७१ केजी तौलमा पुलिसकी जुनुमाया छन्त्यालले पनि कीर्तिमानमा बनाइन् । उनले स्न्याचमा ६८ केजी र क्लिन एन्ड जर्कमा ८८ केजी साथ कुल १५६ केजी उचालेर कीर्तिमान बनाइन् । यसअघि यो तौलमा पुलिसकै राजलक्ष्मी थापाको नाममा कीर्तिमान थियो । राजलक्ष्मीले स्न्याचमा ६७ केजी, क्लिनमा ८७ केजी र कुलमा १५४ केजीको कीर्तिमान थियो । उनले उक्त कीर्तिमान तेस्रो सुनील लाल स्मृति भारोत्तोलन प्रतियोगितामा राखेकी थिइन् ।दोस्रो भएकी एपीएफकी सरस्वती गुरुङले स्न्याचमा ५८ केजी, क्लिनमा ६९ केजी र कुल १२७ केजी उचालेकी थिइन् । तेस्रो स्थानमा रहेकी एपीएफकी अन्जली श्रेष्ठले कुल १०८ केजी उचालिन् । उनले स्न्याचमा ४८ केजी र क्लिनमा ६० केजी भार बहन गरिन् ।